Staatswerkers se salarisse lyk beter in Julie | Netwerk24
Staatswerkers se salarisse lyk beter in Julie
Deur Vida Booysen 29 Augustus 2018 12:04
Foto ter illustrasie. Foto: iStock
Terugbetalings en salarisverhogings het staatsamptenare se bankrekenings in Julie ’n welkome hupstoot gegee.
BankservAfrica se indeks van netto salarisse het in dié maand reëel met 0,3% gestyg (dus as inflasie in ag geneem is).
Die indeks meet die bedrag wat ná aftrekkings soos inkomstebelasting, werkloosheidsversekering en mediesefondspremies in mense se bankrekening betaal word en word met én sonder inagneming van inflasie uitgewerk.
Mike Schüssler, die ekonoom wat die indeks saamstel, sê dié styging kan toegeskryf word aan die salarisaanpassings en terugbetalings wat staatsamptenare gekry het nadat loononderhandelings uiteindelik afgehandel is en verhogings terugwerkend van 1 April af betaal is.
“Die indeks het gestyg ondanks die hoër inflasiekoers wat in Julie van 4,6% tot 5,1% gespring het, wat daarop dui dat daar ’n sterk kans van volgehoue positiewe stygings oor die volgende aantal maande in die salaris van die gemiddelde Suid-Afrikaner in die formele sektor sal wees.”
Reële netto salarisse het in Julie ’n gemiddeld van R14 076 bereik teenoor Junie se gemiddelde van R13 611.
In nominale terme was die gemiddelde netto salaris in Julie R14 828.
Verhogings van ander groot werknemers sal ook binnekort ’n impak begin toon. Dit sluit in munisipale werkers wat ’n verhoging van 7% ontvang het, wat in Augustus in werking tree maar terugwerkend van Julie af geld.
Eskom het ook ’n verhoging van 7,5% aan sy werkers gebied tesame met eenmalige bonusse van R10 000 aan 38 000 werknemers.
“Met die mynbousektor wat loonverhogings van 6% aanbied, lyk dit waarskynlik dat die uitwerking van hierdie en ander verhogings vorentoe gesien sal word,” sê Schüssler.
As inflasie onder die kerf van 5,5% bly, sal netto salarisse steeds bokant die inflasiekoers bly, selfs al kry ander sektore van die ekonomie nie inflasie-verwante verhogings nie.
“Hierdie stygings kan kleinhandelverkope help herstel, maar dit kan ook daartoe lei dat meer verbruikersgoedere ingevoer word,” sê Schüssler.
Die gemiddelde styging in private pensioene is op sy sterkste vlak sedert 2012 met ’n reële styging van 5,1% op ’n jaargrondslag. Die gemiddelde styging vir die eerste sewe maande van die jaar is 5,3% wat volgens Schüssler die stewigste is sedert die indeks in 2012 begin is.
Die gemiddelde reële private pensioen was R7 012 in Julie.
Meer oor: Bankservafrica | Mike Schüss­Ler | Inkomste | Staatsamptenare | Salarisse
Staats-amptenaar betaal R5 miljoen se salaris terug
SA vroue verdien steeds minder as mans
Bokke verdien gemiddeld R5,3 m.
Salarisse: Jou rande rek ál minder
Gold Mining 1108,65 (2792)
Top 40 45929,03 (12363)
All Share 52146,04 (14659)
Resource 10 39470,3 (2238)
Financial and Industrial 30 69022,22 (28521)
ZAR/AUD 10,33 (7)
ZAR/EUR 16,09 (19)
ZAR/GBP 18,15 (55)
ZAR/USD 14,19 (20)
Gold 1214,38 (1323)
Palladium 1158 (5034)
Platinum 843,5 (920)
Silver 14,32 (36)